钦定古今图书集成/明伦汇编/官常典/第561卷 > 王锷
## 钦定古今图书集成/明伦汇编/官常典/第561卷 > 王锷

按《唐书》本传，“锷字昆吾，自言太原人。始隶湖南团练
府，为裨将。杨炎道潭与语，异其才。嗣曹王皋为团练
使，俾锷诱降武冈叛将王国良，以功擢邵州刺史。皋
之节度江西也，李希烈南侵，皋与锷兵三千，使屯浔
阳，而皋全军临九江，袭蕲州，遂以众济。表锷江州刺
史兼御史中丞，充都虞候。锷小心，善刺军中情伪，事”
无细大，皋悉知之，因推以腹心，虽家人燕居或预焉。
皋攻安州，使伊慎盛兵围之，而遣锷入城中约降，使
杀不从者。翌日城开，慎以贼降乃己功，不下锷，锷称
疾避之。皋为荆南节度使，欲署府少尹，而上佐鄙其
人，乃复檄都虞候从皋朝京师。皋奏“锷文用虽不足，
而他可试。”德宗擢为鸿胪少卿。先是，天宝末，西域朝
贡酋长及安西、北廷校吏，岁集京师者数千人，陇右
既陷，不得归，皆仰禀鸿胪礼宾，月四万缗，凡四十年，
名田养子孙如编民。至是，锷悉籍名王以下无虑四
千人，畜马二千，奏皆停给。宰相李泌尽以隶左右神
策军，以酋长署牙将，岁省五十万缗。帝嘉其功，擢容
管经略使，凡八年，谿落安之。迁岭南节度使。广人与
蛮杂处，地征薄，多牟利于市。锷租其廛，榷所入与常
赋埒，以为时进，裒其馀悉自入。诸蕃舶至，尽有其税，
于是财蓄不赀，日十馀艘，载皆犀象珠琲，与商贾杂
出于境。数年，京师权家无不富锷之财。召为刑部尚
书。淮南节度使杜佑数请代，乃以锷检校兵部尚书，
为佑副，厚事佑以悦之，坐必就司马听事，不数日，遂
代佑。久之，入拜尚书左仆射，又检校司徒，为河中节
度使，进兼太子太傅，徙河东。河东自范希朝讨镇无
功，兵才三万，骑六百，府库残耗，锷能补完啬费？未几
兵至，五万，骑五千，财用丰馀。会回鹘并麾尼师入朝，
锷欲示威武，倾骇之，乃悉军迎廷，列五十里，旗帜光
鲜，戈铠犀密，回鹘恐，不敢仰视，锷偃然受其礼。帝闻
嘉之，即除检校司空、同中书门下平章事。锷自见居
财多，且惧谤，纳钱二千万。李绛奏言：“锷虽有劳，然佥
望不属，恐天下议以为宰相可市而取。”帝曰：“锷当太
原残破后，成雄富之治。官爵所以待功，功之不图，何
以为劝！王播所献数万万，亦可以平章政事乎？”不听。
卒，赠太尉，谥曰魏。锷初附太原王翃为从子，以婚阀
自高，翃子弟亦藉锷多得官。又常读《春秋》，自称儒者，
士颇笑之。善任，数持下，在淮南时，尝得无名书内靴
中，俄取他书焚之，人信其无名者。异日因小罪，并以
所告穷验，示众以神明。性纤啬，有所程作，虽碎琐无
所遗。官曹帘坏，吏将易之，锷取坏者付船坊以鍼箬，
每燕飨，辄录其馀卖之以收利，故锷家钱遍天下。